Forest Lawn Memorial Park (Glendale)

Forest Lawn Memorial Park er en privateid gravlund som ligger i Glendale i California. Den er den opprinnelige Forest Lawn-gravlunden som ble utvidet til Forest Lawn Memorial-Parks & Mortuaries, en kjede gravlunder i Sør-California. Landområdet var tidligere en del av Providencia Ranch.

Historie

Forest Lawn ble opprettet i 1906 av en gruppe forretningsfolk fra San Francisco som en ikke-kommersiell gravlund. Dr. Hubert Eaton og C. B. Sims kjøpte gravlunden i 1912. Eaton overtok driften i 1917 og regnes som stifteren av Forest Lawn for hans innovative ideer. I hans Memorial Park-plan fjernet han oppreiste gravstøtter, og var den første som åpnet et begravelsesbyrå på selve gravlunden. Eaton trodde på et lykkelig liv etter døden. Han anså gravlunder som «stygge, deprimerende steinhauger» og ønsket å lage en som reflekterte hans «optimistiske, kristne tro», en som var «like ulik andre gravlunder som solskinn er fra mørket». Han så for seg Forest Lawn som «en stor park blottet for vanskapte monumenter og andre tegn på jordisk død, men fylt med høye trær, vide plener, sprutende fontener, vakre statuer, og (...) minnesmerker». En rekke plaketter som forteller om Eatons planer er signert «The Builder».
De fleste delene av Forest Lawn har stemningsfulle navn, som Eventide, Babyland (for spebarn, formet som et hjerte), Graceland, Inspiration Slope, Slumberland (for barn og ungdom), Sweet Memories, Vesperland, Borderland (på enden av gravlunden) og Dawn of Tomorrow.
I flere tiår ble afrikansk-amerikanere, jøder og kinesere nektet å bli gravlagt på Forest Lawn.

Forest Lawn Museum

Forest Lawn Museum i Glendale ble opprettet i 1957, og stiller ut kunst og artefakter. Det er også jevnlig vertskap for omreisende kunstutstillinger. Museet har arrangert egne utstillinger viet til Henri Matisse, Winslow Homer, Ian Hornak, Francisco Goya, Rembrandt, Marc Davis og Reuben Nakian. Gjenstandene i museets permanente utstilling representerer ulike steder og folkeslag fra hele verden. Det er avdelinger for India, Afrika, Midtøsten, Øst- og Sørøst-Asia, USA, Sør-Amerika, Australia og Europa. William Bouguereaus oljemaleri, "Song of the Angels", fra 1881 er sannsynligvis det mest kjente i den permanente utstillingen. Maleriet regnes som ett av de mest betydningsfulle eksemplene av Bouguereaus verk i USA. Den permanente utstillingen inkluderer også en av de største glassmalerisamlingene i Nord-Amerika. Den består av over  1000 verk, for det meste fra Frankrike og Tyskland, og kan dateres fra år 1200 e.Kr. og frem til moderne tid. Deler av samlingen tilhørte tidligere William Randolf Hearst, og inkluderer verk av Albrecht Dürer og Viet Hirsvogel sr. Museet huser også vestlige bronseskulpturer, amerikanske historiske artefakter, malerier, faktiske eksempler på alle myntene som er nevnt i Bibelen, kopier av Storbritannias kronregalier, kulturelle artefakter fra hele verden, samt en av statuene på Påskeøya. Sistnevnte ble reddet fra et skip der den hadde blitt brukt som ballast og blir kalt «Henry».

Statuer og kunst

De seks Forest Lawn-gravlundene inneholder rundt 1500 statuer, der rundt 10 prosent er kopier av kjente kunstverk. Leonardo da Vincis Nattverden er blitt gjenskapt som et glassmaleri i Memorial Court of Honor. 
Det er også en rekke kopier av skulpturer fra renessansen i full størrelse, inkludert Michelangelos David og Moses. Gravlunden er det eneste sted i verden som inneholder en fullstendig samling kopier av Michelangelos skulpturer. Disse ble laget etter avstøpninger av originalene, med marmor fra de samme steinbruddene i Carrara i Italia som Michelangelo selv hadde brukt.
Noen av kunstverkene på Forest Lawn er patriotiske, snarere enn åndelige. Court of Freedom inneholder en stor mosaikk med John Trumbulls Uavhengighetserklæringen og en fire meter høy statue av George Washington.
I Hall of the Crucifixion er det et panoramamaleri av den polske kunstneren Jan Styka, kalt The Crucifixion. Dette er det største fastmonterte religiøse maleriet i verden, og er 14 meter høyt og 59 meter langt.

Område

Forest Lawn har tre kapeller: The Little Church of the Flowers, The Wee Kirk o’ the Heather og The Church of the Recessional. Disse er kopier av kjente europeiske kirker. Mer enn 60 000 personer er blitt viet der, inkludert Ronald Reagan og Jane Wyman.
Mer enn 250 000 personer er gravlagt på Forest Lawn, og over en million mennesker besøker gravlunden hvert år, inkludert mange skoleklasser.
Forest Lawn – Hollywood Hills Cemetery er en park utelukkende viet til bevaring av USAs historie.
Forest Lawns 1,2 km² store hageanlegg og tematiske skulpturer var inspirasjonen bak Evelyn Waughs roman Elsket og savnet (1948) og Jessica Mitfords The American Way of Death (1963).

Great Mausoleum

Forest Lawns Great Mausoleum er inspirert av Campo Santo i Genoa i Italia, og inneholder gravene til flere kjente personer. Den delen av mausoleet som er tilgjengelig for allmennheten er Court of Honor, der de gravlagte er utnevnt til «Immortals» av Forest Lawns Council of Regents. Resten er skjermet fra allmennheten ved hjelp av vakter. I 2009 ble artisten Michael Jackson begravet i en privat grav i Holly Terrace i mausoleet. Time har beskrevet Great Mausoleum som «Den nye verdens Westminster Abbey».